Ben Schoeman terug by alma mater vir Aardklop AubadeBen Schoeman. (Foto: Zach Gerard/Verskaf) Ben Schoeman, internasionaal bekende konsertpianis en oud-Affie, keer hierdie lente tydens die Momentum Beleggings Aardklop-fees (voorheen bekend as die Aardklop Nasionale Kunstefees) terug na sy alma mater en bring van die land se voorste musikante saam met hom. Ben Schoeman en vriende: ŉ Fanfare van klavier en blasers word op Sondag 4 September by Afrikaanse Hoër Seunskool Pretoria (Affies) aangebied en beloof om ŉ vertoning te wees wat sal verkwik, wegvoer en opkikker, nes dié seisoen dit jaarliks doen. Schoeman het Affies se skoolbanke meer as 20 gelede gegroet en het in ŉ boodskap vir die skool se eeufees sy tyd daar as “vyf goue jare” waar hy destyds sy “talente ten volle kon uitleef” beskryf. Hy sal die verhoog met Jaco van Staden (Franse horing), Lizet Smith (klarinet), Gary Roberts (hobo), Esther Watkinson (fagot) en Anna-Maria Vermeulen (fluit) tydens dié opwindende Lente-aubade deel. Aardklop Aubade is reeds gevestig as ŉ tuiste vir die bevordering van Suid-Afrikaanse klassieke musiek en konsertgangers kan uitsien na ŉ program van werke deur Mozart, Poulenc, Scriabin en Rimski-Korsakof sowel as ŉ voorafvertoning van Affies se “drumline”- groep (gr. 10 tot 12) onder leiding van Ronel du Plessis. Daar sal ook ŉ ligte ete en ander versnaperinge voor of ná die konsert by Affies se 1920-restaurant op die skoolterrein beskikbaar wees. Sluit gerus aan vir hierdie viering van klavier en blasers deur kaartjies by Ticketpro te koop. Kaartjies kos R190, terwyl pensionarisse R150 en leerders R100 betaal.